ToekomsVenster: As familie teleurstel | Maroela Media
"Dawid se gebed vir verlossing. 'n Psalm van Dawid toe hy vir sy seun Absalom gevlug het. Ek het so baie vyande, Here! Baie kom in opstand teen my. Daar is talle wat van my sê: 'Van God kom daar vir hom geen hulp nie!' Sela" – Psalm 3:1-3
Dawid was meermale in die noute. Ook hier beleef hy vyandskap en soek hy beskerming by die Here. Die verlossing bly ook skynbaar uitstaande; daarom dat sy vyande spottend besluit dat die Here ook met Dawid opgegee het. Dawid volhard in geloofsvertroue. Hy weet daar is geen adres behalwe die van sy Vader nie.
Dit moes hartverskeurend gewees het toe Dawid se eie seun, Absalom, teen sy pa gedraai het en besluit het om die koningskap van hom weg te neem. Hy skroom nie om mense teen sy pa op te steek nie en verlei hulle om dislojaal aan hul koning te wees. (Lees 2 Samuel 12 en 18 vir agtergrond.)
Instede daarvan om wat hom toekom met brute krag toe te eien, kies hy 'n pad van nederige afhanklikheid. Die Here sal reg en geregtigheid laat geskied; Hy staan immers aan die kant van waarheid.
Wil jy ook reg in jou eie hande neem wanneer dinge nie gaan soos jy dit vir jouself voorgestel het nie? Verwens jy jou vyande, selfs as hulle verwant is aan jou? Soek jy eerder beregtiging by die Vader as om self wraak te neem? Die Skrif sê moenie wraak neem nie (Romeine 12:19).